Fa ke na le dingwaga di le 12, ke ne ka bona buka e e buang ka dilo tsa boloi mme ka itirela lomati lwa Ouija. E re ka batsadi ba me ba ne ba sa dumele mo Modimong, ba ne ba akanya gore go kgatlhegela tirisabadimo ga me go ne go se kotsi e bile go ne go tla dira gore ke se ka ka dira dilo tse di sa siamang. Mme fa ke fetsa sekolo ke ne ke setse ke kile ka ya kwa kgotlatshekelong ya bana ka makgetlo a le mantsi. Ke ne ke tsene mo setlhopheng sa basha ba ba ratang thubakanyo ba ba bidiwang ma-skinhead. Ke ne ke tsamaya ke tshwere legare le tšhaene ya baesekele e le tsone dibetsa tsa me. Ke ne ka bona tiro mme go ise go ye kae e ne ya fela ka gonne ke atlholetswe go tsenngwa mo kgolegelong ka nakwana. Fa ke sena go gololwa, ke ne ka simolola go senya dithoto tsa batho gape mme ka tshwarwa ka bo ka atlholelwa go ya kgolegelong ka dingwaga di le pedi. Moatlhodi o ne a re ke sekebekwa se se padileng e bile ke kotsi mo setšhabeng.